b'\n_START_ARTICLE_\nUmbrele str\xc4\x83mo\xc8\x99ilor uita\xc8\x9bi (film)\n_START_SECTION_\nRezumat\n_START_PARAGRAPH_\nAc\xc8\x9biunea filmului se petrece \xc3\xaentr-un mic sat hu\xc8\x9bul din Mun\xc8\x9bii Carpa\xc8\x9bi \xc3\xaentr-un timp necunoscut, probabil la \xc3\xaenceputul secolului al XX-lea. \xc8\x9a\xc4\x83ranii hu\xc8\x9buli Petro Paliciuk \xc8\x99i Onufrii Huteniuk se iau la b\xc4\x83taie dup\xc4\x83 ce ies din biseric\xc4\x83, iar Onufrii \xc3\xael ucide pe Petro. S\xc3\xa2ngele inund\xc4\x83 ecranul, precum \xc8\x99i umbra unor cai ro\xc8\x99ii \xc3\xaen galop. \xc3\x8en ciuda du\xc8\x99m\xc4\x83niei existente \xc3\xaentre familiile lor, Ivan, fiul lui Petro, se \xc3\xaemprietene\xc8\x99te cu Maricika, fiica celui care i-a ucis tat\xc4\x83l, iar rela\xc8\x9bia lor se transform\xc4\x83 mai t\xc3\xa2rziu \xc3\xaen dragoste. Cei doi tineri decid s\xc4\x83 se c\xc4\x83s\xc4\x83toreasc\xc4\x83, iar Ivan pleac\xc4\x83 din sat pentru a munci \xc8\x99i a c\xc3\xa2\xc8\x99tiga bani pentru o gospod\xc4\x83rie, rug\xc3\xa2nd-o pe Maricika s\xc4\x83-l a\xc8\x99tepte. Fata nu mai are \xc3\xaens\xc4\x83 r\xc4\x83bdare s\xc4\x83-l a\xc8\x99tepte \xc8\x99i pleac\xc4\x83 \xc3\xaen c\xc4\x83utarea iubitului ei, alunec\xc3\xa2nd accidental \xc3\xaentr-un r\xc3\xa2u \xc8\x99i \xc3\xaenec\xc3\xa2ndu-se \xc3\xaen timp ce \xc3\xaencerca s\xc4\x83 salveze un miel pierdut._NEWLINE_Ivan se \xc3\xaentoarce \xc8\x99i cade \xc3\xaen disperare dup\xc4\x83 ce vede trupul f\xc4\x83r\xc4\x83 via\xc8\x9b\xc4\x83 al Maricik\xc4\x83i. El continu\xc4\x83 s\xc4\x83 munceasc\xc4\x83, f\xc4\x83r\xc4\x83 a mai sim\xc8\x9bi vreo bucurie, p\xc3\xa2n\xc4\x83 c\xc3\xa2nd \xc3\xaent\xc3\xa2lne\xc8\x99te o alt\xc4\x83 femeie, Palagna, \xc3\xaen timp ce potcovea un cal. Ivan \xc8\x99i Palagna se c\xc4\x83s\xc4\x83toresc \xc3\xaentr-o nunt\xc4\x83 tradi\xc8\x9bional\xc4\x83 hu\xc8\x9bul\xc4\x83 \xc3\xaen care cei doi sunt lega\xc8\x9bi la ochi \xc8\x99i pu\xc8\x99i \xc3\xaempreun\xc4\x83 \xc3\xaen acela\xc8\x99i jug. Fericirea celor doi este \xc3\xaens\xc4\x83 de scurt\xc4\x83 durat\xc4\x83, deoarece cei doi so\xc8\x9bi nu au copii, iar Ivan r\xc4\x83m\xc3\xa2ne obsedat de amintirea Maricik\xc4\x83i. \xc3\x8enstr\xc4\x83in\xc3\xa2ndu-se de so\xc8\x9bul ei distant, Palagna cedeaz\xc4\x83 farmecelor vr\xc4\x83jitorului Iura, \xc3\xaen timp ce Ivan \xc3\xaencepe s\xc4\x83 aib\xc4\x83 tot mai des halucina\xc8\x9bii._NEWLINE_\xc3\x8entr-o c\xc3\xa2rcium\xc4\x83, Ivan \xc3\xael observ\xc4\x83 pe vr\xc4\x83jitor cum o \xc3\xaembr\xc4\x83\xc8\x9bi\xc8\x99eaz\xc4\x83 pe Palagna \xc8\x99i-l love\xc8\x99te pe unul dintre prietenii s\xc4\x83i. \xc3\x8entr-un gest de furie, el apuc\xc4\x83 toporul, dar este dobor\xc3\xa2t de rivalul s\xc4\x83u. Ivan iese din c\xc3\xa2rcium\xc4\x83 \xc8\x99i porne\xc8\x99te \xc3\xaempleticindu-se spre p\xc4\x83durea din apropiere, unde observ\xc4\x83 spiritul Maricik\xc4\x83i cum se reflect\xc4\x83 \xc3\xaen ap\xc4\x83 \xc8\x99i apoi alunec\xc4\x83 printre copaci. \xc3\x8en timp ce realitatea pare c\xc4\x83 se dizolv\xc4\x83 \xc3\xaentr-un vis, umbra lipsit\xc4\x83 de culoare a Maricik\xc4\x83i se \xc3\xaendreapt\xc4\x83 c\xc4\x83tre Ivan, ating\xc3\xa2nd m\xc3\xa2na \xc3\xaentins\xc4\x83 a acestuia. Ivan \xc8\x9bip\xc4\x83 \xc8\x99i moare. Satul \xc3\xaei face o \xc3\xaenmorm\xc3\xa2ntare tradi\xc8\x9bional\xc4\x83 \xc3\xaen stil hu\xc8\x9bul \xc3\xaen timp ce copiii privesc prin ferestre cu m\xc3\xa2inile \xc3\xaencruci\xc8\x99ate pe piept.\n_START_SECTION_\nRealizarea filmului\n_START_PARAGRAPH_\nRegizorul Serghei Paradjanov a m\xc4\x83rturisit c\xc4\x83 a fost fascinat de nuvela lui Ko\xc8\x9biubinski, atunci c\xc3\xa2nd a citit-o, dorindu-\xc8\x99i s\xc4\x83 o ecranizeze. \xe2\x80\x9eM-am \xc3\xaendr\xc4\x83gostit de povestirea lui Mihailo Ko\xc8\x9biubinski pentru sim\xc8\x9bul naturii, al frumosului, al armoniei \xc8\x99i al nem\xc4\x83rginirii pe care \xc3\xael degaj\xc4\x83.\xe2\x80\x9d_NEWLINE_Film\xc4\x83rile au avut loc \xc3\xaen satul Kr\xc3\xaevorivnea (raionul Verhov\xc3\xaena, regiunea Ivano-Frankivsk), dar \xc8\x99i pe platourile Studioului cinematografic \xe2\x80\x9eOleksandr Dovjenko\xe2\x80\x9d din Kiev.\n_START_SECTION_\nTeme\n_START_PARAGRAPH_\nFilmul con\xc8\x9bine numeroase simboluri, utiliz\xc3\xa2nd frecvent imagini cu origine religioas\xc4\x83 \xc8\x99i folcloric\xc4\x83 precum cruci, miei, morminte \xc8\x99i duhuri. Culoarea este folosit\xc4\x83 pentru a reda st\xc4\x83rile de spirit ale personajului principal, av\xc3\xa2nd valen\xc8\x9be psihologice. Astfel, albul z\xc4\x83pezii predomin\xc4\x83 \xc3\xaen secven\xc8\x9ba ce prezint\xc4\x83 prima \xc3\xaent\xc3\xa2lnire dintre copiii Ivan \xc8\x99i Maricika, aceast\xc4\x83 culoare suger\xc3\xa2nd inocen\xc8\x9ba lor. Secven\xc8\x9bele ce descriu iubirea adolescentin\xc4\x83 sunt dominate de verdele prim\xc4\x83v\xc4\x83ratic al naturii, \xc3\xaen timp ce \xc3\xaen perioada de doliu a lui Ivan imaginea filmului devine alb-negru sau cu nuan\xc8\x9be sepia. Culoarea revine dup\xc4\x83 \xc3\xaent\xc3\xa2lnirea lui Ivan cu Palagna, dar \xc3\xaencepe s\xc4\x83 se estompeze \xc8\x99i s\xc4\x83 fie tot mai cenu\xc8\x99ie, reflect\xc3\xa2nd c\xc4\x83snicia nefericit\xc4\x83 a celor doi. Moartea lui Ivan pare s\xc4\x83 se petreac\xc4\x83 \xc3\xaentr-un univers suprarealist pictat \xc3\xaen ro\xc8\x99u \xc8\x99i albastru._NEWLINE_Analiz\xc3\xa2nd toate aceste simboluri, criticul \xc8\x99i istoricul de film britanic David A. Cook scria c\xc4\x83 \xe2\x80\x9epovestea lui Parajanov opereaz\xc4\x83 nu la nivel narativ, ci mitologic, arhetipal, ea \xc3\xaens\xc4\x83\xc8\x99i fiind un arhetip al vie\xc8\x9bii. Tinere\xc8\x9bea evolueaz\xc4\x83 ciclic de la inocen\xc8\x9b\xc4\x83 la experien\xc8\x9b\xc4\x83 \xc8\x99i apoi la solitudine \xc8\x99i moarte. Aceasta este \xe2\x80\x9eumbra str\xc4\x83mo\xc8\x99ilor no\xc8\x99tri uita\xc8\x9bi\xe2\x80\x9d: motivul arhetipal care dep\xc4\x83\xc8\x99e\xc8\x99te \xc8\x99i transcende identitatea individual\xc4\x83.\xe2\x80\x9d\n_START_SECTION_\nLansare\n_START_PARAGRAPH_\nFilmul a fost vizionat \xc3\xaen 1965 de un num\xc4\x83r de aproximativ 8,5 milioane de spectatori. La momentul lans\xc4\x83rii sale, stilul filmului a contrastat cu produc\xc8\x9biile cinematografice sovietice realist socialiste. Paradjanov a refuzat s\xc4\x83 refac\xc4\x83 filmul, iar din acest motiv a fost trecut pe lista neagr\xc4\x83 a cinea\xc8\x99tilor sovietici supu\xc8\x99i unei cenzuri drastice.\n_START_SECTION_\nPremii\n_START_PARAGRAPH_\nUmbrele str\xc4\x83mo\xc8\x99ilor uita\xc8\x9bi a fost considerat \xc3\xaenc\xc4\x83 de la momentul premierei sale drept o capodoper\xc4\x83 a cinematografiei sovietice, de valoarea celor produse de Serghei Eisenstein \xc8\x99i Olexandr Dovjenko. Criticii de film au remarcat faptul c\xc4\x83 filmul transmite dragostea de via\xc8\x9b\xc4\x83, dar \xc8\x99i \xc3\xaen\xc8\x9belegerea pentru suferin\xc8\x9ba, iubirile \xc8\x99i c\xc4\x83derile oamenilor, eviden\xc8\x9biind calit\xc4\x83\xc8\x9bile sale poetice \xc3\xaen care povestea devine doar un pretext care permite punerea \xc3\xaen valoare a imagina\xc8\x9biei artistice._NEWLINE_Filmul a ob\xc8\x9binut Marele Premiu al Festivalului Interna\xc8\x9bional de Film de la Mar del Plata (1965), o medalie de aur la Festivalul Interna\xc8\x9bional de Film de la Salonic (1966) \xc8\x99i Premiul special al juriului la Festivalul Unional de Film de la Kiev (1966).'